“เม่าไทย” ไหวตัวทัน ชิงขายหุ้นฉุด SET ปิดเช้าเหลือบวก 1 จุด ผวา “ทรัมป์” โวชนะเลือกตั้ง!
"เม่าไทย" ไหวตัวทัน ชิงขายหุ้นฉุด SET ปิดเช้าเหลือบวก 1 จุด ผวา "ทรัมป์" โวชนะเลือกตั้ง!
4 พ.ย. 2563

ผู้สื่อข่าวรายงานว่า SET ช่วงเช้าปิดที่ระดับ 1,222.82 จุด เพิ่มขึ้น 1.49 จุด (+0.12%) มูลค่าการซื้อขายราว 24,623 ล้านบาท
10 หุ้นดันดัชนีวันนี้

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า การเคลื่อนไหวของตลาดหุ้นไทยเช้านี้ผันผวนตามผลการนับคะแนนการเลือกตั้งประธานาธิบดีสหรัฐ โดยดัชนีดีดตัวขึ้นได้ในช่วงเช้าหลังมีรายงานข่าวว่านายโจ ไบเดน จากพรรคเดโมแครต มีคะแนนนำนายโดนัลด์ ทรัมป์ ประธานาธิบดีสหรัฐ จากพรรครีพับลิกัน แต่เมื่อมีการนับคะแนนเพิ่มขึ้นก็บ่งชี้ว่ายังมีโอกาสพลิกได้หลังคะแนนทั้งสองฝ่ายยังค่อนข้างสูสีกัน ประกอบกับดัชนีปรับขึ้นมาค่อนข้างแรงเมื่อวานนี้ ทำให้นักลงทุนขายทำกำไรออกมา
ส่วนแนวโน้มการซื้อขายช่วงบ่าย คาดว่าดัชนีจะแกว่งผันผวน และอาจมีการกระชากขึ้นแรง หรือปรับลงแรง ตามผลการเลือกตั้งประธานาธิบดีสหรัฐที่คาดว่าจะรู้ผลเบื้องต้นแล้วในช่วงบ่ายตามเวลาไทย ขณะที่ภายในประเทศยังไม่มีปัจจัยที่โดดเด่นทั้งบวกและลบเข้ามาในระยะนี้ โดยมองแนวรับที่ 1,210 จุด และแนวต้านที่ 1,240 จุด
ขณะที่ล่าสุด ประธานาธิบดีโดนัลด์ ทรัมป์ แห่งสหรัฐฯ ทวีตข้อความผ่านทางทวิตเตอร์ เมื่อเวลา 12.45 น. วันนี้ (4พ.ย.63) ตามเวลาประเทศไทย ระบุว่า “วันนี้จะมีแถลงการณ์ ชัยชนะ” 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 1,274.68 ล้านบาท ปิดที่  56.00 บาท เพิ่มขึ้น 1.50 บาท
PTT มูลค่าการซื้อขาย 999.04 ล้านบาท  ปิดที่ 32.50 บาท ลดลง 0.25 บาท
SCGP มูลค่าการซื้อขาย 835.60 ล้านบาท ปิดที่ 35.00 บาท ราคาไม่เปลี่ยนแปลง
KBANK มูลค่าการซื้อขาย 830.33 ล้านบาท ปิดที่ 77.50 บาท ลดลง 0.50 บาท
IVL มูลค่าการซื้อขาย 673.78 ล้านบาท ปิดที่ 23.70 บาท ลดลง 0.20 บาท